***Pornaisten kunnan osallistuvan budjetoinnin toteutusperiaatteet***

Osallistuva budjetointi toteuttaa kunnan strategiaan kirjattuja osallisuuden ja vuorovaikutuksen periaatteita. Tavoitteena on hyödyntää kehittämisessä kuntalaisten aktiivisuutta osoittamalla kuntalaisten esittämille hankkeille ja ideoille taloudellisia resursseja avustuksen muodossa.

Osallistuvan budjetoinnin budjettiehdotusten tulee olla kunnan arvojen ja strategian mukaisia sekä lisätä kunnan toimivuutta, viihtyisyyttä, elinvoimaisuutta, turvallisuutta tai yhteisöllisyyttä paikalliset lähtökohdat ja voimavarat huomioiden.

Osallistuvan budjetoinnin määrärahaa voidaan käyttää sekä hankintoihin (investointeihin) että erilaisten kertaluonteisten projektien toteuttamiseen. Osallistuvan budjetoinnin käyttötalousmenoihin kohdentuvia hankkeita voivat olla esimerkiksi erilaiset tapahtumat, konsertit, näyttelyt jne.

Osallistuvan budjetoinnin avustuksilla (v. 2019 yhteensä 25.000 €) voidaan rahoittaan noin 10 erilaista ja erikokoista hanketta. Rahoitettavat hankkeet eivät saa olla sellaisia, joita kunta rahoittaa muilla avustuksilla.

Avustettaville ehdotuksille on eduksi, mikäli hakija esittää myös omaa panostustaan hankkeen toteutukseen. Tämä voi koostua rahallisesta panostuksesta, aineista ja tarvikkeista tai ehdottajan omasta työpanoksesta. Hankkeen hakija vastaa sen toteutuksesta avustusehdotuksessa esittämällään tavalla.

Osallistuvan budjetoinnin toimeenpano:

1. Osallistuvan budjetoinnin ehdotusten kerääminen

Osallistuvan budjetoinnin ehdotuksia voivat jättää yksityishenkilöt, seurat ja yhteisöt. Hanke-ehdotukset jätetään hakuaikana kunnan kotisivujen palautelaatikkoon, lähetetään paperisena versiona kunnan kirjaamoon tai jätetään kirjaston palautelaatikkoon.

Ehdotukseen tulee liittää suunnitelma hankkeen toteutuksesta, arvio toteutusaikataulusta, jonka tulee ajoittua kuluvaan vuoteen sekä kustannusarvio ja toteutukseen haettavan avustuksen määrä. Ehdotuksessa tulee esittää nimetty henkilö, joka toimii yhteyshenkilönä valmistelun seuraavissa vaiheissa.

2.) Budjettiehdotusten toteutusarviointi

Kunnan johtoryhmä vastaa kuntalaisten tekemien avustusehdotusten käsittelystä. Tässä yhteydessä arvioidaan hankkeen toteuttamiskelpoisuutta sekä hankkeeseen liittyviä toimivalta- ja vastuukysymyksiä. Arviointivaiheessa tarkastellaan myös investointihankkeista aiheutuvia kertautuvia kustannuksia kuten mahdollisia ylläpitokustannuksia. Toimialat vastaavat osallistuvan budjetoinnin määrärahoilla toteutettujen investointihankkeiden mahdollisista ylläpitokuluista jatkossa.

Kunnanjohtaja tekee päätöksen avustettavista hankkeista ja avustusten jakautumisesta hankkeiden välillä. Päätöksessä perustellaan miksi jotakin hanketta avustetaan ja myös syyt sille, ettei jotain toista hanketta rahoiteta.

3.) Hankkeen toteutus ja raportointi

Avustuspäätöksen jälkeen toteuttajalla on mahdollisuus hakea toteutusta varten ennakkoavustusta, joka on korkeintaan 50 % myönnetystä avustuksesta. Ennakkoavustus maksetaan hankkeen yhteyshenkilön osoittamalle tilille, ja hän on vastuussa siitä, että avustus kohdentuu ehdotuksen mukaiselle hankkeelle.

Kun hanke on toteutettu, hakijan tulee laatia toteutuksesta kuvaus ja esittää siinä yhteenveto toteutuneista kustannuksista. Hakijan allekirjoituksella varustettu kuvaus (toteutusraportti) tulee toimittaa kunnanjohtajalle kuukauden kuluessa siitä, kun hanke on toteutettu. Avustuksen loppuosa maksetaan tämän raportoinnin jälkeen kahden viikon kuluessa raportin jättämisestä.

Osallistuvan budjetoinnin toimeenpanon kehittäminen on jatkuva prosessi, jota tehdään yhdessä kuntalaisten kanssa. Kehittämisen kohteena on kunnan ja kuntalaisten yhteistyö ja dialogi budjettiehdotusten kehittämisessä ja toimeenpanossa sekä niistä tiedottamisessa.